O filologo Agustín Ventura Conejero interpretó l'abundancia de toponimos en -uela en a provincia de Teruel como resultau d'una fosilización d'o diminutivo latín -OLUS. Seguntes este autor l'antedito sufixo s'aplicó a ixos toponimos pa indicar que os nuclios habitaus yeran prou chicos u pa dar-lis un matiz afectivo. Tamién proposó que beluns d'estos toponimos serían villas romanas por a on pasaban vías romanas. Manimenos os eixemplos que da son Aldehuela, Rubielos, La Iglesuela, Escorihuela, Mosqueruela y Nogueruelas, estando clarament d'orichen medieval y aragonés os dos zagueros (diminutivos de Mosquera y Noguera, y que tamién podemos trobar en atras partz d'Aragón). Por atra part Aldehuela ye a forma actual d'Aldeyuela, que se remonta a l'arabe Aldeya, estando tamién medieval.